Καταδικάστηκε για τη δολοφονία και ληστεία του 52χρονου ταξιτζή στην Καστοριά το Μάρτιο του 2017. Στην ανακοίνωση της απόφασης, ο ειδικός φρουρός που είχε συλλάβει το Νίκο Μαζιώτη, έχασε τις αισθήσεις του και οι συνάδελφοι του τον μετέφεραν σε διπλανή δικαστική αίθουσα για να τον συνεφέρουν.

Το δικαστήριο του επέβαλλε ακόμη ποινή φυλάκισης δύο ετών και έξι μηνών για παράνομη οπλοφορία και οπλοχρησία, και άσκοπους και άσκοπους πυροβολισμούς εκτός Υπηρεσίας, ενώ αποφάσισε και στέρηση των πολιτικών του δικαιωμάτων.

Η δίκη που έγινε σε βαρύ κλίμα και κάτω από δρακόντεια μέτρα ασφαλείας ολοκληρώθηκε το μεσημέρι μετά τριήμερη ακροαματική διαδικασία, με τους δικαστές (και τους ενόρκους) του μικτού ορκωτού δικαστηρίου Κοζάνης να αποδέχονται τελικά ως κίνητρο του στυγερού εγκλήματος τη ληστεία. Αρχικά, την υπόθεση σκέπασε μυστήριο ως προς το κίνητρο του 30χρονου δράστη και πολλοί ήταν εκείνοι που έλεγαν ότι «κάτι άλλο πρέπει να συνέβη μεταξύ τους...».

Ακόμη και σήμερα, η υπόθεση που είχε συγκλονίσει τη δυτική Μακεδονία παραμένει για κάποιους «σκοτεινή» καθώς δυσκολεύονται να δεχτούν τον ισχυρισμό του κατηγορουμένου αστυνομικού ότι το έγκλημα διαπράχθηκε για λίγα χρήματα... Ο νεαρός αστυνομικός της ΟΠΚΕ μίλησε για χαμένα λεφτά σε ηλεκτρονικό τζόγο που τον οδήγησαν στην απόφαση να ληστέψει τον άτυχο ταξιτζή και τελικά να τον σκοτώσει.

Στην απολογία του, τόνισε ότι δε θυμάται να πυροβόλησε τον οδηγό ταξί, γιατί όπως είπε «δεν ήταν ο εαυτός του», μπροστά στην αγωνία του να βρει 200 ευρώ, που του «ζήτησε επίμονα την προηγούμενη ημέρα η πρώην σύζυγός του, προκειμένου να πάει στο κομμωτήριο, αλλά και για να αγοράσει ποτά». Για την τοποθεσία που επέλεξε, είπε ότι ήταν οικογενειακό κτήμα, στο οποίο είχε να πάει αρκετά χρόνια και το έκανε με πρόσχημα ότι θα έπαιρνε κάποια εργαλεία από κει.

Το δικαστήριο πάντως δεν του αναγνώρισε κανένα ελαφρυντικό δεχόμενο την πρόταση της εισαγγελέως της έδρας ότι δεν υπήρχε «μειωμένος καταλογισμός», κάνοντας λόγο για «παντελώς αβάσιμη» εκδοχή, καθώς ο κατηγορούμενος δεν είχε «νοσηρή κατάσταση, πριν και μετά το έγκλημα». Το ειδεχθές φονικό με δράστη το νεαρό αστυνομικό και θύμα τον 52χρονο ταξιτζή - πατέρα δυο παιδιών - διαπράχθηκε σε ερημική τοποθεσία της Καστοριάς.

Σύμφωνα με τα στοιχεία της ιατροδικαστικής εξέτασης, ο άτυχος άνδρας έφερε δυο τραύματα, ένα στη δεξιά κροταφική χώρα και άλλο διαμπερές στην άνω δεξιά θωρακική χώρα. Όπως φαίνεται ο 30χρονος ειδικός φρουρός ανάγκασε προηγουμένως το θύμα του να βγει από το ταξί και να περπατήσει περίπου 30 μέτρα ως το σημείο που το εκτέλεσε.

Αξιοσημείωτο ότι ο αστυνομικός είχε πρωταγωνιστήσει στην αιματηρή σύλληψη Μαζιώτη, στο Μοναστηράκι το 2014, πυροβολώντας με το βαρύ 45αρι πιστόλι πολεμικού τύπου που είχε αγοράσει ο ίδιος, μετατέθηκε στην ιδιαίτερη πατρίδα του, την Καστοριά κατόπιν σχετικού αιτήματος για λόγους «ασφαλείας».